กระทรวงการต่างประเทศ เผยไทยติดอันดับโลกในด้านเศรษฐกิจและสาธารณสุข โดยจัดอยู่ในอันดับ 1 ประเทศตลาดเกิดใหม่น่าลงทุนที่สุดในปี 2564 สะท้อนศักยภาพไทยในเวทีระหว่างประเทศ
นายธานี แสงรัตน์ อธิบดีกรมสารนิเทศ และโฆษกกระทรวงการต่างประเทศ แถลงถึงการจัดอันดับประเทศไทย โดยสถาบันระดับโลกในด้านต่าง ๆ เช่น ด้านเศรษฐกิจ  Bloomberg study จัดให้ไทยอยู่ในอันดับ 1 ของประเทศตลาดเกิดใหม่ ที่น่าลงทุนที่สุด ในปี 2564         นอกจากนี้ Bloomberg Survey ยังจัดไทยอยู่ในอันดับ 1 ประเทศที่มีความทุกข์ยากทางเศรษฐกิจน้อยที่สุด ขณะที่ Pocket World in Figures 2020 ให้ไทยอยู่ในอันดับที่ 26 ของประเทศที่มีขนาดเศรษฐกิจใหญ่ที่สุด ส่วนด้านธุรกิจ  US News จัดให้ไทยอยู่ในอันดับ 1 ของประเทศที่เหมะกับการเริ่มต้นธุรกิจมากที่สุดประจำปี 2563 และอันดับ 2 ของประเทศที่น่าเข้ามาลงทุน ประจำปี 2563 รวมทั้งจัดประเทศไทยอยู่ในอันดับ 5 ของประเทศที่ดีที่สุดในการท่องเที่ยวด้านการผจญภัย         ขณะที่ด้านสาธารณสุข PEMANDU จัดให้ไทยอยู่ในอันดับ 1 ของประเทศที่ฟื้นตัวและรับมือการระบาดของโรคโควิด-19 ได้ดีที่สุด จากข้อมูลดัชนีโควิดระดับโลก (GCI) นอกจากนั้น Numbeo Survey ยังจัดให้ไทยยังอยู่ในอันดับ 8 ประเทศที่มีระบบสาธารณสุขที่ดีที่สุด ประจำปี 2564 ซึ่งการจัดอันดับดังกล่าว สะท้อนให้เห็นถึงการยอมรับในศักยภาพของประเทศไทย ในระดับระหว่างประเทศ